Source: https://www.anticoruptie.md/ro/investigatii/justitie/magistrati-cu-probleme-de-integritate-si-decizii-controversate-vor-la-functii-de-conducere-la-judecatoria-chisinau
Timestamp: 2019-01-17 17:09:35+00:00

Document:
Magistrați cu probleme de integritate și decizii controversate, propuși de CSM pentru funcții de conducere la Judecătoria Chișinău
24/11/2016 4382
Odată cu reorganizarea sistemului judecătoresc, mai mulți magistrați - unii cu probleme de integritate - s-au lansat în cursa pentru funcții de conducere în noile instituții. Bunăoară, Oleg Melniciuc, actualul președinte al Judecătoriei sectorului Râșcani al Capitalei, a solicitat promovarea în postul de președinte sau vicepreședinte al Judecătoriei Chișinău. Și magistrații Ion Țurcan, de la Judecătoria sectorului Centru, Ghenadie Pavliuc sau Dorin Dulghieru, de la Judecătoria sectorului Buiucani, își doresc funcția de vicepreședinte al aceleiași instanțe. Anterior, candidaturile unora au fost însă respinse de către președintele Republicii Moldova din cauza că ar fi participat la luarea unor decizii dubioase sau ar fi beneficiat de cadouri care nu au putut fi justificate.
După ce acum câteva luni Parlamentul a adoptat Legea cu privire la reorganizarea instanţelor judecătoreşti, la 1 ianuarie 2017 își vor începe activitatea 15 instanțe noi. În septembrie, membrii CSM au aprobat, pentru anul 2017, efectivul-limită de 1.888 de unităţi de personal al judecătoriilor, inclusiv 353 posturi de magistrat. Astfel, în timp ce unii judecători pleacă din sistem, alții încearcă să obțină locuri cât mai bune.
La 31 octombrie, membrii Colegiului pentru selecția și cariera judecătorilor al CSM au emis o hotărâre prin care au acceptat candidatura lui Oleg Melniciuc, președintele Judecătoriei sectorului Râșcani al Capitalei, la concursul pentru funcția de președinte sau vicepreședinte al Judecătoriei Chișinău. Acum doi ani, CSM l-a propus pe Oleg Melniciuc, pe atunci judecător și vicepreședinte al Judecătoriei sectorului Râșcani, la funcția de președinte al aceleiași instanțe. Nicolae Timofti a scris negru pe alb că obiectivitatea magistratului provoacă îndoieli. „În viziunea mea, activitatea domnului Melniciuc în calitatate de vicepreședinte și cea de înfăptuire a justiției în unele cauze civile sunt activități desfășurate cu abateri de la normele Legii cu privire la statutul judecătorului și Codului de etică a judecătorului, precum și în condițiile existenței conflictului de interese”, se arată în scrisoarea expediată către CSM. În context, șeful statului a amintit despre un control complex efectuat la acestă instanță în urma căruia activitatea acestei judecătorii a fost apreciată ca fiind nesatisfăcătoare. În iunie 2013 Nicolae Timofti l-a numit șef la Judecătoria sectorului Râșcani. La ultima Adunare generală a judecătorilor, el a candidat la funcția de membru al Colegiului pentru selecția și cariera judecătorilor, dar nu a fost ales. Oleg Melniciuc a criticat în repetate rânduri reorganizarea sistemului judecătoresc, declarând anterior că optimizarea instanțelor judecătorești va avea un impact negativ asupra sistemului.
Anterior, CSM l-a propus pe Ion Ţurcan la funcţia de preşedinte al Judecătoriei sectorului Centru al Capitalei, post pe care l-a ocupat începând cu 2011. Nicolae Timofti le-a scris însă foştilor colegi că într-o sesizare a Serviciului de Informaţii şi Securitate este vizată integritatea candidatului, iar detaliile expuse „trezesc suspiciuni rezonabile privind hotărârile pronunţate de către acesta”. Astfel, şeful statului a respins candidatura şi a insistat ca CSM să-l verifice suplimentar. În sesizarea SIS se menţiona, între altele, că magistratul ar fi primit în dar de la o persoană, care figura într-un dosar pe care îl examina Ion Țurcan și căruia i-ar fi făcut o favorizare, o armă de vânătoare de producție Italiană, model „Binelli Crio Comfot”. „Eventual pentru aceeaşi favorizare în instanţă, magistratul Ion Ţurcan a mai fost «remunerat» de către Ion Vânaga cu o vacanță în România. Datele Departamentului Poliţiei de Frontieră al MAI al Republicii Moldova denotă că judecătorul Ţurcan şi membrii familiei au plecat la odihnă în perioada 11 ianuarie 2013 -18 ianuarie 2013, cu automobilul Range Rover. Aceleaşi date atestă că autoturismul vizat s-a aflat în acea perioadă în utilizarea, posibil proprietatea camuflată a lui Ion Vânaga. (...) Potrivit datelor DPF, inclusiv după ce Ion Ţurcan s-a deplasat cu automobilul de referinţă în România, de acesta s-a folosit în continuare Vânaga. Mai mult, automobilul a fost vândut imediat după demararea investigării relației Vânaga-Ţurcan, circumstanță care indică la o măsură de camuflare/mușamalizare”, au invocat reprezentanții SIS
Și judecătorul Ghenadie Pavliuc a ajuns în vizorul public, el fiind unul dintre magistrații care au eliberat mandate de arestare în dosare de rezonanță. Magistratul i-a aplicat lui Ilan Şor un mandat de arestare la domiciliu, deşi procurorii solicitau arest preventiv după gratii. Peste trei săptămâni, l-a eliberat şi din arestul la domiciliu. Ulterior, la solicitarea procurorilor, l-a trimis după gratii pe Vlad Filat, ca apoi să-l salveze de la puşcărie pe fostul deputat Valeriu Guma, condamnat în România la patru ani de închisoare cu executare. În mai cazuri, inclusiv în dosarul lui Vlad Filat, avocații au cerut recuzarea lui Ghenadie Pavliuc pentru că judecătorul ar fi rudă cu liderul PD, Marian Lupu. Politicianul a respins legăturile de rudenie. La o ședință a CSM, Ghenadie Pavliuc a recunoscut că are o legătură de rudenie cu democratul. „Undeva, al patrulea grad, din partea soţiei”, explica judecătorul. Potrivit Ziarului de Gardă, Ghenadie Pavliuc locuiește într-o zonă de lux din Capitală, deși atât el, cât și soția acestuia - medic de profesie - au lucrat întotdeauna la stat. Chiar și așa, el este printre magistrații care au beneficiat de apartamente la preț preferențial.
Membru CSM, propus la funcția de magistrat al Judecătoriei Chișinău prin transfer de la Anenii Noi
Printr-o hotărâre din septembrie a CSM, magistraților de la judecătoriile în cadrul cărora numărul posturilor au fost micșorate li s-a propus să depună cereri privind transferul în funcția de judecător în cadrul altor instanțe de același nivel, luându-se în considerație lista posturilor vacante. „În cazul reorganizării sau dizolvării instanţei judecătoreşti, judecătorul este transferat, cu consimţământul lui, în temeiul legii, la altă instanţă judecătorească, iar în cazul în care refuză transferul la altă instanţă, judecătorul are dreptul la demisie”, potrivit hotărârii.
Astfel, Dorel Musteață, membru al CSM, a cerut să fie transferat de la Judecătoria Anenii Noi la Judecătoria Chișinău. Colegii săi au acceptat la 29 septembrie solicitarea și au înaintat candidatura șefului statului. Ion Guzun, expert în cadrul Centrului de Resurse Juridice, susține că CSM ar fi trebuit să organizeze un concurs. „CSM trebuie să suplinească vacanțele în instanțele judecătorești unde volumul de muncă al judecătorilor este mare, dar nu înainte de evaluarea volumului de muncă al judecătorilor. Numirile trebuie să fie făcute în baza unui concurs public, anunțat din timp, exact practica CSM care a fost până acum. Totuși, se pare că numirile judecătorilor la ședința CSM din 29 septembrie 2016 au fost făcute în afara oricărui concurs anunțat. În textul hotărârii CSM lipsește vreo referință la acest aspect important”, a remarcat Ion Guzun.
La rândul său, magistratul susține că printr-o hotărâre de la 6 septembrie, CSM a dispus micșorarea numărului de judecători la Judecătoria Anenii Noi, cu un post. „În legătură cu această soluție și în conformitate cu prevederile Legii cu privire la reorganizarea sistemului judecătoresc, CSM a propus judecătorilor să depună cereri de transfer în cadrul instanțelor judecătorești de același nivel. Astfel, în decurs a zece zile de la data pronunțării acestei hotărâri, au fost depuse două cereri de transfer, de la doi judecători ai Judecătoriei Anenii Noi. Eu - la Judecătoria Chișinău și Ina Țîbîrnă - la Judecătoria Căușeni. La 29 septembrie, CSM a propus președintelui Republicii Moldova numirea mea prin transfer în funcția de judecător la Judecătoria Chișinău începând cu 1 ianuarie 2017. La ședință a fost prezentă și Ina Țîbîrnă. Prin urmare, a avut loc un concurs, cu participarea a două persoane”, a declarat Dorel Musteață.
Și Victor Micu, preşedintele CSM, susţine că legea a fost respectată în acest caz, precizând că în astfel e situații legea nu prevede organizaea unor concursuri. „În cazul lui Musteață totul s-a făcut conform legii. Potrivit Legii privind optimizarea instanţelor judecătoreşti, procedura de transfer este descrisă foarte clar şi nu este necesar concurs. În lege este scris că se stabilesc posturi de judecători într-o anumită judecătorie în funcţie de sarcină, de încărcătură. Noi am studiat și am concluzionat că la Judecătoria Anenii Noi care de la 1 ianuarie trebuia să fie comasată cu Judecătoria Bender nu trebuie atâtea posturi, ci mai puține. Respectiv se reduc posturi de judecător, nu persoane. S-au făcut transferuri, s-a transferat anume postul de judecător și asta trebuie s-o facă CSM. Nu trebuie să fie concurs. Așa este scris în lege. De la Anenii Noi doar Dorel Musteață a vrut să fie transferat la Chișinău. El nu are nicio vină că lui i s-a redus postul și a solicitat să fie transferat la Chișinău. Nu e singurul caz. Așa s-a întâmplat și în cazul meu, când am fost transferat de la Judecătăria Râșcani la Judecătoria Chișinău. Nu s-a încălcat nimic acolo, din toate punctele de vedere”, a explicat Victor Micu.
Acum șase ani, CSM a înaintat la Președinție un demers prin care i-a cerut lui Mihai Ghimpu, pe când liderul PL asigura interimatul funcției de președinte de țară, să-l numească pe Dorel Musteață, alături de alți judecători, magistrat până la atingerea plafonului de vârstă. „S-a constatat incompatibilitatea candidaturilor respective cu funcția de judecător, deoarece, în timpul exercitării funcțiunii, precum și în afara relațiilor de serviciu, comit fapte ce discreditează justiția și compromit onoarea și demnitatea de judecător, inclusiv care provoacă dubii privind obiectivitatea lor, ignoră regulile eticii judecătorești și încalcă legislația, dând consultații verbale în problem litigioase”, potrivit documentului semnat de Mihai Ghimpu. Peste o lună, membrii CSM, au venit cu un demers repetat, iar președintele de atunci a semnat decretul.

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM